乐毅伐齐

《资治通鉴》 · 司马光

燕王悉起兵，以乐毅为上将军。秦尉斯离帅师与三晋之师会之。赵王以相国印授乐毅。乐毅并将秦、魏、韩、赵之兵以伐齐。齐湣王悉国中之众以拒之，战于济西，齐师大败。乐毅还秦、韩之师，分魏师以略宋地，部赵师以收河间，身率燕师，长驱逐北。剧辛曰：齐大而燕小，赖诸侯之助以破其军，宜及时割取其边城以充燕地，此长利也。今过而不攻，以深入为名，无损于齐，无损于燕，而结深怨，后必悔之。乐毅曰：齐王伐功矜能，谋不逮下，废黜贤良，信任谄谀，政令戾虐，百姓怨怼。今军皆破亡，若因而乘之，其民必叛，祸乱内作，则齐可图也。